KRIŽNI PUT DRINSKIH MUČENICA 


UVOD 

Pratimo te, Gospodine, na tvome križnome putu s tolikima koji su križ dragovoljno prihvatili i 
pošli za tobom. Među njima su i Drinske mučenice. One su svjedokinje da se isplati tebi 
vjerovati i u tvoje ruke položiti svoj život. One su nam vodilje kroz bespuća našega života. 
Svoju vjeru izrazile su ne samo riječima nego i nasljedovanjem tebe do mučeničke smrti. U 
ovome križnom putu pratimo njihove posljednje dane moleći te da nam po njihovu zagovoru 
pomogneš nositi naše životne križeve. 


Stala plačuć' tužna Mati, 
gledala je kako pati 
Sin joj na križ uzdignut. 


I. POSTAJA: Isusa osuđuju na smrt 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Uz stalnu paljbu i zveket oružja uznemirivali su sestre u njihovu skromnom samostanu na 
Palama nazvanom gostinjcem siromaha. Provališe u samostan. Siromasi više ne mogu u svoj 
»notel“. Ručak koji se ondje svakodnevno kuhao za njih siromasi više neće jesti. Započeti 
poslovi ostat će nedovršeni jer u kući više nisu sestre. Neki drugi ljudi, nepozvani, hodaju po 
njoj. Zaviruju u svaki kutak i uzimaju što im drago. Danas sestre započinju svoj križni put od 
Pala preko Romanije do Goražda. 

Gospodine, tebe su svezali, a njima naredili da napuste svoj dom. Molimo te, daj i nama 

snage prihvatiti nepravedne osude, prihvatiti ih u unutarnjoj slobodi duha. Neka i nas 

nosi čvrsta vjera da si uvijek s nama. 


Dušom njenom razboljelom, 
rastuženom, ražaljenom 
prolazio mač je ljut. 


I. POSTAJA: Isus prima na se križ, 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Čuvši da vojnici ulaze u kuću, sestre je obuzeo strah. lako nikome nisu učinile ništa loše, 
osjećale su da ovi ,,posjetitelji“ nisu razumni sugovornici. Dobro je biti spreman na najgore, 
biti pomiren s Gospodinom. Pođoše u sobu u kojoj je kao gost boravio jedan svećenik, padoše 
na koljena 1 zatražiše odrješenje. Ne dvoumeći, svećenik im udijeli traženo. Sada neka bude 
što će biti. 
Onaj tko prima križ, čini to znajući da taj križ može za njega biti smrtonosan. Utjeha je 
poći ususret neizvjesnosti pomiren sa svima. Ti si, Gospodine, moleći u Getsemanskom 
vrtu, prihvatio sve što se ima dogoditi. Daj i nama mudrost prihvaćanja teških situacija i 
mudrost življenja u miru s tobom, sa sobom i bližnjima. 


O koliko ucviljena 
bješe ona uzvišena 
Majka Sina jedinog! 


II. POSTAJA: Isus pada prvi put pod križem 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Istjerane iz svoga samostana, sestre pokušavaju sabrati misli 1 sagledati što im se događa. 
Možda je riječ o nekom nesporazumu? Trebaju li pokušati dokazati tim vojnicima tko su i što 
su? Ili će vojnici sami po njihovom mirnom i dostojanstvenom držanju zaključiti da su one 
žene, časne sestre, koje nikome nisu ništa zla učinile. 
Kada se nađemo u prilici da ne znamo kako reagirati ni kako se ophoditi sa zlom koje 
nas je okružilo, kada počnemo razmišljati o tome da bismo možda trebali uzvratiti 
jednakom mjerom, ti nam, Gospodine, udijeli strpljenje, bistrinu uma i snagu srca da 
radije prihvatimo vlastitu nemoć nego da posegnemo za zlom. 


Bol bolova sve to ljući 
blaga Mati gledajući 
muke slavnog Ceda svog. 


IV. POSTAJA: Isus susreće svoju svetu Majku 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Dok ih odvode, sestre se obaziru i pogledavaju prema kući. U mislima prebiru taj zadnji 

trenutak kada moraše napustiti dom. Sada bi trebale biti u kapelici na zajedničkoj molitvi. 

Trebale bi ti reći hvala za dan koji je minuo, za posao koji privedoše kraju, za ljude koje 

susretoše, za darove kojima si ih obdario. No mirnoća ustaljenoga svakodnevnog hoda 

prekinuta je tuđim nasilnim upadom u njihov životni prostor i vrijeme, u njihove živote. 
Životne situacije nas, Gospodine, dovode do toga da često nismo u stanju ni mogućnosti 
ostvariti zamišljeno ili potrebno. Sačuvaj u nama mir i razboritost da ne podlegnemo 
napasti naglosti, donošenja nepromišljenih odluka i traženja brzih rješenja. Pomozi nam 
da svoje vrijeme znademo rasporediti tako da ga imamo dovoljno za molitvu i rad, za 
odmor i druženje. 


Koji čovjek ne bi plak'o 
Majku Božju videć' tako, 
u tjeskobi tolikoj? 


V. POSTAJA: Šimun Cirenac pomaže Isusu nositi križ 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Tako preplašene i ozeble, sestre hode putem za koji ne znaju kuda ide ni kamo ih vodi. Usput 
susreću znatiželjne poglede. Neki ih gledaju u čudu, neki sažaljivo, a neki i sa zadovoljnim 
prezirom. Većina domaćih ljudi zna tko su i odakle su. Ipak, nitko se nije usudio javno 
založiti za njihovo oslobađanje ni išta drugo izreći u njihovu korist. Suočen s nasiljem čovjek 
je sklon pognuti glavu i, da sebe zaštiti, praviti se da ništa ne vidi. 
I mi smo, Gospodine, često sputani mnogim strahovima. Premda osjećamo nepravdu, 
nemamo snage glasno je imenovati i boriti se za pravdu. Radije se povlačimo i šutimo, 
praveći se da nas se to ne tiče. Nedostaje nam jakost Šimuna Cirenca. Natjeran od 


nepravednih, stao je na stranu Pravednoga. Ojačaj nas, Gospodine, kad se suočavamo s 
vlastitim strahovima. 


Tko protužit' neće s čistom 
kada vidi gdje za Kristom 
razdire se srce njoj? 


VI. POSTAJA: Veronika pruža Isusu rubac 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Uvedoše ih u jednu kuću. Na licima domaćina ocrtava se sućut prema nepozvanim gošćama. 
Zasigurno, sestre osjetiše olakšanje. Domaćin ustaje u njihovu obranu te moli da ih puste na 
miru jer one nisu nikome ništa zla učinile. Tu ih nakratko ostavljaju uz prijetnju domaćinu da 
će on biti odgovoran ako sestre pobjegnu. A one i ne pomišljaju na bijeg. Žele se malo ugrijati 
i odmoriti, obuću koliko-toliko posušiti. Sve to dobiše kod ove obitelji. 
Ima dobrih djela koja ne mogu promijeniti ničiju sudbinu, ali mogu posvjedočiti 
ljudskost i milosrđe. Veronikin pruženi rubac. Zaštita pružena sestrama u toj skromnoj 
obitelji. Neka, Gospodine, svako dobročinstvo donese ploda i onima koji ga čine 1 
onima kojima se čini. Neka milosrdnu ljubav osjete i oni koji su prema drugima 
nemilosrdni. 


Zarad grijeha svoga puka 
gleda njega usred muka, 
i gdje bičem bijen bi. 


VII. POSTAJA: Isus pada drugi put pod križem 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Put vodi dalje u nepoznato. Noć je hladna. Vjetar nesmiljeno udara. Zasigurno sestre padaju 

po snjegovitome putu, ako je ondje puta uopće bilo. Možda uspijevaju u stisku ruke podići 1 

ohrabriti jedna drugu: ,,Drži se, sestro. Nisi sama, zajedno smo. Isus nas nije napustio. Dobro 

će pobijediti. Ne nosimo na sebi nikakvu krivnju. Mirne smo savjesti. Ovo je naša Kalvarija.“ 
Lakše je, Gospodine, kada čovjek nije sam. Gdje su dvojica ili trojica u tvome imenu 
sabrana i ti si s njima. I u zlim okolnostima, kada te slavimo unatoč patnji. Kada 
pomažemo jedni drugima ustati nakon pada. Neka nam tada tvoja milost 1 dobrota 
bližnjih budu oslonac. 


Gleda svoga milog Sina 
ostavljena sred gorčina 
gdje se s dušom podijeli. 


VIII. POSTAJA: Isus tješi jeruzalemske žene 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Vlasnik neke gostionice istjerao ih je jer za takve goste kao što su časne sestre kod njega 
nema mjesta. Odvedoše ih u drugu kuću. U obitelj s malom djecom koja znatiželjno 


promatraju sestre. Sestre nemaju ništa čime bi mogle ukućanima zahvaliti za ležaj od slame 
koji su im ustupili. Mogu im darovati samo riječ zahvale, osmijeh i molitvu. 
Blagoslovi, Gospodine, ljudsku sućut i sposobnost primijetiti i ublažiti patnju drugih 
ljudi. Često mislimo da ne možemo učiniti dovoljno pa zato ne činimo ništa. Pomozi 
nam da se ne bojimo učiniti sve što je u našoj moći, sve ako je to malo i neznatno. 
Pomozi nam prihvatiti vlastito siromaštvo i bogato dijeliti s drugima darove koje si nam 
ti dao. 


Vrelo milja, slatka Malti, 
bol mi gorku osjećati, 
daj da s tobom procvilim. 


IX. POSTAJA: Isus pada treći put pod križem 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Najstarija među njima, s. Berchmana, ne može dalje. Odlučiše odvojiti je. Ostaje u mjestu u 
kojem se nalaze, a sestre odlaze dalje. Nemaju izbora. S. Berchmana ostaje sama. I prisila 
može postati blagoslov ako se dragovoljno prihvati, s vjerom u Boga. 
Kada osjetimo da više ne možemo, da nas nemoć 1 klonulost tijela, duše ili duha 
odvajaju od tijeka života 1 da ostajemo sami u svojoj nemoći, tada nam ti, Gospodine, 
pruži svoju ruku i okrijepi nas Duhom životvornim. Ne dopusti da povjerujemo da si 
nas 1 ti napustio. Daj da i u najvećoj tami duha i napuštenosti ne izgubimo živu vjeru u 
tebe. 


Neka ljubav srca moga 
gori sveđ za Krista Boga, 
da mu u svem omilim. 


X. POSTAJA: Isusa svlače 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Put ih vodi sve dalje 1 dalje, do vojarne u Goraždu. Sestre su se zasigurno obradovale znajući 
da su stigle na cilj četverodnevnoga putovanja. Možda će se moći malo odmoriti i ugrijati, a 
od sutra pomagati ranjenicima. U njima se pojavila nada da je njihov križni put završio. No 
uskoro će sve to pasti u vodu. Jedina će im i konačna nada ostati Gospodin. 
Gospodine, ne dopusti nam gajiti lažne nade ni ustrajati u životnim lažima. Pogotovo 
nas očuvaj od toga da vjerujemo praznim obećanjima 1 prikrivenim zavođenjima Zloga. 
Daj nam da znamo razlučivati dobro koje nam od tebe dolazi i koje nas tebi vodi od 
lažnoga i trenutnoga dobra koje nas ostavlja ogoljenima i razorenima. 


Rane drage, Majko sveta, 
Spasa za me razapeta 
tisni usred srca mog. 


XI. POSTAJA: Isusa pribijaju na križ 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 
Vika i galama, riječi nepristojne i grube, a oni koji ih izgovaraju sve su bliže. Sestrama noge 
podrhtavaju, ruke klonuše, obuzima ih strah. Kako se suprotstaviti nasrtajima na njihovo 
dostojanstvo i Bogu zavjetovano djevičanstvo? Što učiniti? Nema drugoga izlaza nego učiniti 
što je još jedino moguće. Kroz otvoreni prozor umaći njihovoj zamci, Makar i uz cijenu 
života. ,,Oče, neka bude. Primi duh naš!“ ,,Sestre, za mnom“, povika s. Jula. | učiniše konačni 
skok vjere. 
Gospodine, daj nam tako snažno pouzdanje u tebe kakvo su imale sestre Mučenice, da 
bismo i u beznadnim situacijama, kada nas pribijaju na križ, u tebi našle izlaz i spasenje. 
Daj da ti vjerujemo onako kako si ti vjerovao Ocu te takvom vjerom pobijedimo svijet. 


Neka dođu i na mene 
patnje za me podnesene 
Sina tvoga ranjenog. 


XII. POSTAJA: Isus umire na križu 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Čuju se jauci i zapomaganje sestara: ,,Isuse, spasi nas! Isuse, Marijo, Josipe“! Skrhane, 
slomljenih tijela, ali neslomljene vjere. Znaju kome vjeruju i u kome leži njihova nada. Sjena 
smrti nadvija se na njih dok im živi zadaju posljednje udarce. Trenutak smrti trenutak je 
konačne pobjede dobra nad zlom. Sestre su pobijedile, iako njihova pobjeda, kao i Isusova, 
ostaje skrivena očima njihovih krvnika. No Bogu je očita: ,,Valjaš, slugo dobri i vjerni! U 
malome si bio vjeran, nad mnogim ću te postaviti! Uđi u radost gospodara svoga!“ (Mt 
25,21). 
Gospodine, svojom smrću i uskrsnućem dao si smisao smrti i učinio je vratima Neba. 
Nikakva ljudska tmina tebi nije tamna. S tvoga križa rodilo se spasenje za sve koji 
umiru zgaženi nepravdom. I za one koji nepravdu nanose. Otkupitelju slabih i 
nemoćnih, snagom svoga uskrsnuća dovrši u svakome čovjeku djelo spasenja. 


Daj mi s tobom suze livat', 
Raspetoga oplakivat', 
dok na svijetu budem ja. 


XIII. POSTAJA: Isusa skidaju s križa 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Mrtva tijela ostaju ležati pod prozorom vojarne. Odgurat će ih na obalu rijeke Drine. 
Odbačene od ljudi i ostavljene uz rub života, počivaju na krilu zemlje, a onda bivaju predane 
vodi. Sućut nije smjela biti iskazana, nikakvo žaljenje ni počast. Jer oni bi bili tiha osuda 
zločina. 
Gospodine, sve one koji su umrli bez ljudske sućuti, sve nasilno i bezrazložno 
pogubljene položi u krilo svoje Majke i predaj ih vječnome zagrljaju svojega i našega 
Oca. Budite utjeha ožalošćenima koji tragaju za svojima nestalima i izgubljenima. 
Vratite život u živote onih koji ne znaju za grobove svojih voljenih. 


U tvom društvu uz križ stati, 
s tobom jade jadovati 
želja mi je jedina. 


XIV. POSTAJA: Isusa polažu u grob 
Klanjamo ti se, Kriste, i blagoslivljamo te! 
Jer si svojim svetim križem otkupio svijet! 


Sestre, poput mnogih žrtava mržnje i terora, ostaju bez pravoga groba, predane obilju voda 
Drine. Ona im je dala novo ime: odsada su Drinske mučenice. A one Drini podariše da bude 
počivalište njih koje su u mukama, ali blažene, usnule u Gospodinu. Šuma će postati skriveni 
grob najstarijoj sestri koja bijaše odvojena od ostalih. 
Gospodine, daj nam da se često sjetimo svoje prolaznosti i svega što smrću gubimo i 
ostavljamo iza sebe. Ali i da se sjetimo 1 svega što smrću dobivamo i pronalazimo. 
Nikada ne ostajemo bez svega, čak ni kad nemamo više ništa, ni grob. Nikada ne 
ostajemo bez svoga života i bez sebe. Pomozi nam da naš život nikada ne ostane bez 
tebe. Ni u sadašnjosti ni u vječnosti. Budi uistinu naš spasitelj i spasitelj svakoga 
čovjeka. 


Kada dođu smrti časi, 
Kriste, Bože, nek me spasi 
Majke tvoje zagovor. 


Kad mi zemlja tijelo primi, 
dušu onda uzmi ti mi 
u nebeski blažen dvor. 


KRAJ 

Vapaj ,,Isuse, spasi nas!“ s kojim su Drinske mučenice pošle u smrt, čuo je onaj kome je bio 
upućen. Spasio si, Isuse, svoje vjerne službenice. Svoj su križni put završile u tvome 
Kraljevstvu, a ne pod prozorom vojarne. Hvala ti i slava, tebi koji slaboga spašavaš od jačega, 
grlicu od jastreba. Ti zakriljuješ štitom one koji te ljube i čuvaš ih u dan kobni. Hvala ti za sve 
silno spasenje kojim nas neprestano pohađaš. Hvala ti za taj plod tvojega križa. Amen. 


Is“ 


Hvaljen budi Isus Krist raspeti naš Otkupitelj 
i njegova pod križem žalosna Majka Marija. 


MOLITVA 

Gospodine Bože, 

ti si blažene Drinske mučenice, 

sestre Julu, Berchmanu, Krizinu, Antoniju i Bernadetu 

obdario milošću redovničkog zvanja i snagom da svoju vjernost 
i ljubav prema tebi potvrde prolijevanjem krvi. 

Udijeli i nama postojanost u vjeri da se, 1 uz cijenu trpljenja, 

ne odijelimo od tebe. 


Ponizno te molimo da ove svoje blaženice 

pridružiš zajedništvu svetih sveopće Crkve 

da bismo još odvažnije slijedili primjer njihova života 
i iskusili njihov moćni zagovor 

u svojim potrebama i životnim borbama. 

Po Kristu Gospodinu našemu. 

Amen. 


